<classify> MAELFU ya waumini wa dini ya Kikristo wa makanisa mbalimbali ya jijini Dar es Salaam, wamejitokeza kwa wingi kuhudhuria misa ya mkesha wa sikukuu ya Krismasi, iliyoadhimishwa jana duniani kote.Gazeti hili lilihudhuria misa hiyo ya mkesha katika Kanisa Katoliki la Mtakatifu Joseph na Kanisa Kuu la Anglikana la Mtakatifu Albano Dayosisi ya Dar es Salaam, yote yakiwa katikati ya jiji.Katika misa kwenye makanisa hayo, kulikuwa na idadi kubwa ya waumini wakisali na kuimba, ambako katika Kanisa la Mtakatifu Joseph, misa ya mkesha iliongozwa na Askofu Mkuu wa Jimbo Kuu la Dar es Salaam, Thadeus Ruwaichi.Katika mahubiri yake, Askofu Mkuu Ruwaichi aliwataka waumini kutambua kuwa sikukuu ya Krismasi ni sherehe ya kuzaliwa kwa Yesu Kristo, sikukuu itakuwa na maana zaidi iwapo waumini hao watayaishi maisha ya duniani kwa kuzingatia alivyoishi Yesu Kristo.Pia aliwataka kutambua kuwa kuyaishi maisha ya Kristo ni pamoja na kuishi maisha ya upendo na amani katika jamii, hatua itakayosaidia ujenzi wa jamii bora na yenye baraka.Alisema wakati wa kusherehekea sikukuu ya kuzaliwa kwa Yesu Kristo, ni muda mwafaka kwa jamii, kutafakari mambo mema na yenye baraka ambayo Yesu amekuwa akiyafanya ambayo hadi leo hii jamii na dunia nzima kwa ujumla inayakumbuka.Alisema kwa kuwa Krismasi inakaribiana na sikukuu ya Mwaka Mpya ni muda mwafaka kwa jamii, kupanga mikakati ya kufanya kwa mwaka 2020 huku ikitathmini mwaka huu wa 2019 unaoisha ulivyokuwa.Ni vema kuishi maisha ya hapa duniani kwa amani na upendo kwa kuwa huo ndio msingi mkubwa wa maendeleo, jamii yenye amani hakika inakuwa na maendeleo makubwa na wananchi wenye furaha, alisema Askofu Mkuu Ruwaichi.Tutumie muda huu uliobakia hadi kufikia Mwaka Mpya wa 2020 kutafakari mambo tuliyofanya huu wa 2019 huku ikizibainisha changamoto zilizowakwamisha kuyafikia malengo waliyopanga kuyafikia kwa mwaka huu na kishindwa kufikia ndoto, aliongeza.Padri Christian Nchimbi wa Kanisa Kuu la Anglikana la Mtakatifu Albano Dayosisi ya Dar es Salaam, aliwasihi wamumini kuendeleza upendo na amani katika jamii ili kuenzi maisha ya Yesu Kristo.Alisema licha ya jamii kukabiliwa na changamoto mbalimbali zinazokwamisha harakati zao za kujiendeleza kimaisha, wasikate tamaa kuendelea kumwamini Mungu na kuomba baraka zake kwa kuwa ndiye msaada wa kweli.Tuzaliwe upya na Yesu katika sikukuu hii, tuzaliwe kimatendo, kimkakati na hata utendaji wetu wa kazi na hilo linaweza kufanyika na lazima jamii itekeleze mema hayo, alisema Padri Nchimbi.Mmoja kati ya waumini wa Kanisa la Mtakatifu Albano, Dennis Mwambe alibainisha kuwa ametumia mkesha huo na familia yake kusali na kumpokea Yesu Kristo ambaye amezaliwa usiku huo.  <topic>: KITAIFA 